Onsports Team

Η διατήρηση της έδρας του Παναθηναϊκού στη Λεωφόρο και η ανακατασκευή του γηπέδου είναι μεταξύ άλλων οι στόχοι που θέτει ο Γαβριήλ Σακελλαρίδης. Ο υποψήφιος δήμαρχος Αθηναίων με δηλώσεις του τάχθηκε υπέρ της παραμονής των «πράσινων» στη φυσική τους έδρα επισημαίνοντας πως θέλει να προστατεύσει τα συμφέροντα του δήμου αλλά και του συλλόγου.

«Έχουμε πει από την πρώτη ημέρα ότι ο Παναθηναϊκός πρέπει να παίζει -όπως και τώρα- στη φυσική του έδρα, τη Λεωφόρο. Αλλά πρέπει να γίνουν όμως βελτιωτικές εργασίες έτσι ώστε να παίζει στη φυσική του έδρα αλλά και σε ένα γήπεδο σύγχρονο αντάξιο της ιστορίας του συλλόγου» επεσήμανε αρχικά μιλώντας στον NovaΣΠΟΡ FM 94.6.

Επίσης, συμπλήρωσε: «Το θέμα είναι να βρούμε τον τρόπο που και θα μεγαλώσει το γήπεδο και θα ανακατασκευαστεί. Το θέμα είναι πώς θα συγκεραστούν όλα αυτά και ο Παναθηναϊκός θα έχει τη δική του έδρα στο χώρο που είναι σήμερα. Μην ξεχνάμε ότι πολλές ομάδες στην Ευρώπη έχουν τα γήπεδά τους εντός της πόλης και αυτό αποτελεί άποψη».

Κλείνοντας, ανέφερε: «Η θέση μας ήταν μια θέση που στην ουσία προσπαθήσαμε να προστατεύσουμε και το δήμο και τα συμφέροντα του Παναθηναϊκού. Η καταγγελία που κάναμε αφορούσε και την κατασκευή του Mall και αυτό αποδείχθηκε και από την κρίση και από το Συμβούλιο της Επικρατείας».